Kresťanská únia

Kresťanská únia (v rokoch 19982019 Nezávislé fórum, skratka NF) je slovenská pravicová konzervatívna politická strana, založená na hodnotách židovsko-kresťanskej tradície. Predsedníčkou strany je od roku 2019 Anna Záborská. Strana vznikla v auguste 1998, v súčasnej podobe funguje od februára 2019, kedy ju prevzali odídenci zo strán KDH a OĽaNO. V súčasnosti má piatich poslancov NR SR, zvolených na kandidátke strany OĽANO-NOVA-KÚ-ZZ. Strana jednoznačne podporuje obrannú zmluvu s USA, poslanci KÚ hlasovali za jej ratifikáciu.

Vznik a história

Nezávislé fórum 
Nezávislé fórum bolo na ministerstve vnútra zaregistrované 27. augusta 1998 a jediným predsedom strany počas jej pôsobenia bol Tomáš Černý. Cieľom strany bolo hlavne pomôcť kandidovať v komunálnych voľbách nezávislým kandidátom. Aktívna bola v Bratislave, kde viacerí jej kandidáti boli zvolení do miestnych zastupiteľstiev a do mestského zastupiteľstva. Výraznou predstaviteľkou tejto strany bola bývalá riaditeľka Slovenskej obchodnej inšpekcie a aktivistka v ochrane spotrebiteľov, Marta Černá. 

Strana sa nezúčastňovala parlamentných volieb.

Kresťanská únia

Transformácia NF na KÚ, voľby do EP 2019 a NR SR 2020  
8. februára 2019 bola strana premenovaná (zaregistrovaná bola 27. augusta 1998), keď sa 7. januára 2019 zmenil štatutár a sídlo tejto strany a 8. februára 2019 došlo k premenovaniu na súčasný názov Kresťanská únia. Týmto pretvorením tohto subjektu došlo de facto ku vzniku novej strany, de iure však nie Tento krok ako trieštenie kresťanských síl a presadzovanie osobných ambícií Záborskej kritizoval predseda KDH, Alojz Hlina. Zakladatelia to tak spravili, aby sa mohli vyhnúť zbieraniu 10 000 podpisov na vznik novej politickej strany. 

Vo voľbách do Európskeho parlamentu v máji 2019 kandidovali dvaja vtedajší europoslanci, líderkou kandidátky bola Anna Záborská, z druhého miesta kandidoval Branislav Škripek. Strana chcela v Európskom parlamente obhajovať ľudskú dôstojnosť, zamerať sa na rodinu, obhajovať slobodu vierovyznania a zamerať sa na bezpečnosť. Kresťanská únia získala 3,85 % hlasov a nezískala žiaden mandát. 

Po voľbách sa diskutovalo o potrebe spájania kresťanských politických síl s KDH či KDŽP. Nakoniec ku spájaniu na jeseň 2019 nedošlo, keďže predseda Alojz Hlina ponúkol Kresťanskej únii len 2 miesta na kandidátke KDH. KÚ sa naopak zblížila s hnutím OĽANO, ktorého líder Igor Matovič spočiatku odídencov zo svojej strany, Branislava Škripeka a Richarda Vašečku, kritizoval a oni jeho tiež. Na kandidátnej listine OĽANO v parlamentných voľbách získala KÚ miest, pričom  Záborská kandidovala zo 4. miesta. Rovnako to s OĽANO urobili strany NOVA a Zmena zdola, aby sa tak vyhli zvýšenej klauzule pre volebné koalície.

OĽANO spolu s KÚ ponúklo predvolebný postup aj KDH, ktorému ponúklo polovicu miest na kandidátke a po voľbách vlastný poslanecký klub. KDH túto ponuku odmietlo.

Volebné obdobie 20202024 
Vo parlamentných voľbách vo februári 2020 sa kandidátka strany OĽANO-NOVA-KÚ-ZZ stala víťazom parlamentných volieb, keď získala 25,02 % hlasov. Na kandidátke bolo za poslancov zvolených 5 členov Kresťanskej únie.

Politici KÚ (NF)

Predsedovia strany 
 Tomáš Černý (20012019)
 Peter Cák (2019)
 Anna Záborská (2019súčasnosť)

Iní politici KÚ 
 Richard Vašečka
 Branislav Škripek
 Ján Szőllős
 Katarína Hatráková
 Radovan Marcinčin

Referencie

Externé odkazy 
 Oficiálna stránka
 Kresťanská únia v registri strán MV SR

 
Politické strany na Slovensku – funkčné
Organizácie založené v 2019
Kresťanskodemokratické strany
Konzervatívne strany